The Color Purple (cinta de 1985)

:*Iste articlo ye sobre una cinta de cine de drama de cine estausunidense estrenada l'anyo 1985; ta atros usos, se veiga *'The Color Purple** y **The Color Purple (cinta)***.

***The Color Purple*** (títol orichinal en [[Idioma anglés|anglés]], en [[Idioma aragonés|aragonés]] ***A color porpra***, estrenada en [[Aragón]] con o suyo títol traduciu enta lo [[Idioma castellano|castellano]] como ***El color púrpura**') ye una cinta de cine estausunidense de cine de drama estrenada l'anyo 1985, dirichida por Steven Spielberg seguntes un guión adaptau por Menno Meyjes (basau en a novela  *[[The Color Purple (novela)|The Color Purple]]* que heba publicau Alice Walker l'anyo 1982), con una dirección de fotografía d'Allen Daviau, una banda sonora orichinal de Quincy Jones y una producción cinematografica de Kathleen Kennedy, Frank Marshall, Steven Spielberg y Quincy Jones ta las productoras *[[Amblin Entertainment]]* y *[[The Guber-Peters Company]]*. Conta con un elenco d'ators d'o cual en fan parte, en os suyos papels principals, Whoopi Goldberg, Desreta Jackson, Danny Glover, Adolph Caesar, Margaret Avery, Rae Dawn Chong, Oprah Winfrey, Akosua Busia, Willard Pugh, Howard Starr, Dana Ivey, Larry Fishburne, Carl Anderson, John Patton Jr., Bennet Guillory, James Tillis y Leonard Jackson.

A cinta conta la historia de *Celie Harris*, una adolescent afroamericana que vive en Hartwell (Cheorchia) en primerías d'o sieglo XX y a qui su pai viola terne que terne, fendo-li dos fillos, que li quita nomás que naixen ta dar-los a bella atra familia. A sola companyía de *Celie* ye su chirmana chicota *Nettie*, con qui chuga y con qui aprende. Bel día, *Albert "Mister" Johnson* demana a su pai casar-se con *Nettie*, encara que lo suyo obchectivo ye nomás que cudie d'a suya casa y de sus fillos, en estar él viduo, pero lo pai de *Celie* y *Nettie* no accepta, a causa d'o suyo intrés sexual en a mesacha, y por contra li ufre que se case con *Celia*, cosa que finalment s'escayece. Bien luego, *Nettie* escapa de casa, cansada d'evitar los ataques sexuals de su pai, y se refuchia en casa de su chirmana, pero tamién *"Mister"* quiere violar a *Nettie* y, en resistir-se, la fa fuera de casa. En marchar, *Nettie* li promete a su chirmana que siempre li escribirá, dica que muera. Anyos dimpués, en 1916, *Celia* ye una muller completament sumisa a los deseyos d'o suyo mariu. *Harpo*, lo fillo de *"Mister"*, se casa con *Sofia*, una mulle fuerte y dominant, y *Celia* aconsella a *Harpo* que li pegue ta dominar-la, pero *Sofia* se torna y lo truquetia a él. Tiempo dimpués, cansada d'o comportamiento de *Harpo*, *Sofia* marcha de casa, levando-se a sus fillos. *"Mister"* y *Harpo* trayen a casa a *Shug Avery*, una cantaire de blues de qui *"Mister"* ye enamorau de siempre, y que ye malauta, y *Celie* la cudia dica que se recupera, acceptando que l'amant d'o suyo mariu viva en a suya casa. Poquet a poquet as dos mullers se fan amigas y cuan *Shug* decide marchar a vivir a Memphis, li proposa a *Celie* que marche con ella, pero  *"Mister"* priva que lo faga. La *Sra. Millie*, la muller de l'alcalde, li proposa paternalment a *Sofia* que treballe ta ella como criada, pero en negar-se esfugada, l'alcalde la chifletia y ella se torna, y coo consecuencia la zarran en a garchola 8 anyadas. Cuan finalment marcha, lo chuez li lordena que treballe como criada ta la muller de l'alcalde, cosa que accepta en haber padeixiu muit en a suya estacha en a garchola, y no puet ni veyer a sus fillos. D'atra man, *Shug* torna de visita en a ciudat, habendo-se casau con *Grady*, y cuan iste se zafuma con *"Mister"*, *Shug* troba en o bozón una carta de *Nettie* adrezada a *Celie*, y ista descubre que dende fa anyos su chirmana li escribe de contino, pero *"Mister"* li amaga las cartas, trobando bien luego lo puesto a on las amaga. En leyer-las, descubre que su chirmana vive como misionera en Africa con una familia de relichiosos que so qui adoptoron a los fillos de *Celie* y ista finalment li fa cara a *"Mister"*, ta deleite de *Shug* y *Sofia*, y marcha de casa.

A cinta s'ambienta en momentos concretos d'o primer tercio d'o sieglo XX (1909, 1916, 1922, 1930, 1935, 1937 y 1938) en Hartwell (Cheorchia), y las suyas escenas se filmoron en Ansonville, Charlotte, Lilesville, Marshville, Salisbury y Wadesboro (Carolina d'o Norte) y Mentryville y Newhall (California) en os Estaus Unius y en Kenya, amás d'en os *[[Universal Studios]]* en Universal City en California.

*The Color Purple* ye una cinta que ha recibiu cuantismos premios y nominacions, en destacando once nominacions a los Premios Oscar en a suya 58<sup>ena</sup> edición (Millor Cinta, Millor Actriz, dos nominacions a la Millor Actriz Segundaria, Millor Guión Adaptau, Millor Disenyo de Producción, Millor Fotografía, Millor Disenyo de Vestuario, Millor Maquillache, Millor Banda Sonora Orichinal y Millor Canción Orichinal), una nominación a los Premios BAFTA en a suya 40<sup>ena</sup> edición a lo Millor Guión Adaptau y un Globo d'Oro (Millor Actriz Dramatica) y cuatre nominacions (Millor Cinta Dramatica, Millor Director, Millor Actriz Segundaria y Millor Banda Sonora Orichinal) en a suya 43<sup>ena</sup> edición.

## Elenco

## Se veiga tamién
* Cine en 1985.
* Cintas de 1985.

## Referencias